วิ่งเทรลเบตง กระแสตอบรับดี สร้างรายได้สู่ชุมชนมากกว่า 140 ล้านบาท
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวแสดงความยินดีกับวงการกีฬาวิ่งเทรลในประเทศไทยที่มีสนามวิ่งเทรล UTMB World Series Major 1 ใน 3 ที่ได้รับมาตรฐานโลก โดยกิจกรรมAmezean jungle trail 2022 ที่จัดขึ้นตั้งแต่วันที่ 6-8 พฤษภาคม 2565 ที่ผ่านมา ถือว่าประสบความสำเร็จ ทั้งในด้านของการจัดการแข่งขันวิ่งและด้านกิจกรรมคู่ขนาน ซึ่งจะทำให้เป็นทั้งกีฬาและการท่องเที่ยวที่ทำให้เมืองเบตงได้กลับมาคึกคักและมีเศรษฐกิจที่ดีขึ้น รวมถึงภาพลักษณ์ที่ดีของจังหวัดชายแดนใต้ ซึ่งในอนาคตถือว่าเป็นสัญญาณที่ดีของประเทศไทย นอกจากนี้ ยังสามารถดึงดูดนักกีฬาและนักท่องเที่ยว ทั้งในประเทศและต่างประเทศ และกระตุ้นเศรษฐกิจและการท่องเที่ยวในพื้นที่จัดการแข่งขันและจังหวัดใกล้เคียง สามารถสร้างรายได้เข้าสู่ชุมชนในท้องถิ่นมากกว่า 140 ล้านบาท โดยตั้งเป้าหมายยกระดับมาตรฐานเมืองท่องเที่ยวเบตงด้านกีฬาไปสู่ระดับนานาชาติ และเพิ่มมูลค่าเศรษฐกิจของการท่องเที่ยว สร้างรายได้ให้กับประเทศ รวมทั้งผลักดันให้รายการ Amezean jungle trail 2022 เป็นรายการหนึ่งในการแข่งขันวิ่งเทรลนานาชาติประจำปี และยกระดับการแข่งขันให้เป็นสนาม World series อีกด้วยขณะที่ปีนี้ ได้คาดการณ์ไว้ว่า ภายในปี 2566 จะให้การแข่งขัน UTMB World Series เป็น 1 ในสนามมาตรฐานระดับโลก เพื่อสร้างประวัติศาสตร์ให้กับจังหวัดชายแดนใต้ โดย ชื่อ และโลโก้รายการนี้จะเปลี่ยนใหม่ในนาม Amazean Jungle Thailand by UTMB ซึ่งจะจัดขึ้นระหว่างวันที่ 17-19 กุมภาพันธ์ 2566 และจะมีการปรับเส้นทางการแข่งขันให้เข้าไปในประเทศมาเลเซียให้เป็นชิกเนเจอร์ใหม่ของงานซึ่งเบื้องต้นได้ประสานงานผ่านหน่วยงานผู้รับผิดชอบของไทย เพื่อประสานงานหน่วยงานของมาเลเซียโดยในเดือนหน้ามีกำหนดการไปมาเลเซียเพื่อหารือเรื่องกีฬาของสองประเทศต่อไป